## 5В050400 – журналистика мамандығы бойынша 2-курс студенттеріне жүргізілетін «Әлеуметтік журналистика» пәні дәрістерінің қысқаша мазмұны

**№ 12 дәріс**

**Қазақтың ұлттық өнерінің баспасөзде насихатталуы**

 «Газет халықтың көзі, құлағы һәм тілі» деп ХХ ғасыр басында көреген атамыздың айтып кеткен қисынды сөзі бүгінде өз мәнін жойған жоқ. Ақпараттың, баспасөздің қоғамға ықпалы күн сайын артып келе жатқаны айдан анық. Жаһанданудың ел ішіне еніп, ұсақ ұлттарды ірі ұлттардың жұтып қоятын осынау алмағайып дәуірінде ұлттық сананы қалыптастыруда баспасөздің атқарар қызметі зор.

 Тәуелсіз еліміздің БАҚ-ның тарихы тым әріде болса да, 90-жылдардан кейінгі баспасөздің көтерер жүгі өзінше бір бөлек. Егемендік алған кезден бастап қазақ баспасөзі ұлттық сана, тарих, әдебиет, мәдениет, өнер, экономика т.б. өзекті салаларда өзіндік мәнерімен өркендеп қанат жайып келеді. Солардың ішінде баспасөзде ұлттық өнерге қатысты мәселелер соны пікірлер арқылы көтеріліп отыр.

 Еліміз тәуелсіздік алғанға дейін ұлттық тілімізден, ділімізден, дінімізден алшақтап қалғанымыз бар. Енді жер жаһандағы елдердің кез-келгенімен тереземіз тең болған кезде, тамырынан айрылып қала жаздаған мәдениетімізге, әдебиетімізге, салт-дәстүрімізге, тілімізге айрықша мән берер күн туды. Дербес мемлекеттің өзіндік мүддесін іске асыруға бағытталған ақпараттық жүйенің қалыптасуы да маңызды мәселе.